Rikthimi i udhëheqjes franko-gjermane
Përvjetori historik i krijimit të identitetit politik të BE-së synon të shërbejë si një rigjallërim i unitetit përballë sfidave
Në vitin 1989, kur Kancelari Kohl dhe Presidenti Mitterand folën në Strasbourg dhe Evropa përballej me pasigurinë e shëmbjes së fuqisë sovjetike në lindje, Bashkimi Evropian kishte vetëm 12 vende anëtare. Tashmë BE-ja përbëhet nga 28 vende. Në atë kohë Franca dhe Gjermania Perëndimore ishin dy fuqitë udhëheqëse, ndërsa tani Gjermania e bashkuar është fuqia dominuese. Nën shembullin e unitetit francezo-gjerman pas rënies së Murit të Berlinit, zonja Merkel dhe zoti Hollande shpresojnë që këtë radhë të forcojnë kohezionin në BE për t’u përballur me krizat e shumta. Çështja e emigrimit të refugjatëve nga lufta civile siriane do të jetë pikë kryesore në axhendë, ndërkohë që po rivendosen kontrolle kufitare, heqja e të cilave që nga mbarimi i Luftës së Ftohtë ishte konsideruar si një arritje e madhe. Një tjetër çështje e rëndësishme është përballja me Rusinë, e cila ka aneksuar territorin ukrainas dhe tashmë është përfshirë ushtarakisht në Siri. Franca dhe Gjermania, dy vendet themeluese të BE-së, po përpiqen të shpëtojnë monedhën e përbashkët Euro pas muajsh krize ekonomike në Greqi. Fjalimet mendohet se do të parashtrojnë iniciativa politikash të rëndësishme, ndërkohë që pritet të sfidohen nga grupe ligjvënësish, si p.sh. Fronti Kombëtar francez anti-emigracion, i drejtuar prej Marine Le Pen, e cila është edhe sfidantja kryesore e zotit Hollande për zgjedhjet e vitit 2017. Një tjetër grupim sfidues do të jetë ai i udhëhequr nga Partia për Pavarësinë e Mbretërisë së Bashkuar, e cila po kërkon që Britania, ekonomia e dytë më e madhe e Bashkimit Evropian, të largohet nëpërmjet një referendumi.